Гэтаму звычаю, агульнаму для індаеўрапейцаў, — засяваць зямлю жытам на месцы ўзвядзення будучага дома — некалькі тысяч гадоў. Праўда, людзі стараліся дачакацца ўраджаю, зжыналі жыта, узворвалі зямлю і толькі пасля гэтага ўзводзілі аснову дома. Так рабілі калісьці ў Казацкіх Балсунах, некаторых іншых вёсках Веткаўскага раёна. Жыта — паводле гэтага абраду — асвячала зямлю. Захаваліся ўспаміны мясцовых жыхароў аб тым, як на Вялікдзень святар браў тры жытнёвыя каласкі, апускаў іх у святую ваду, акрапляў імі паску, чырвоныя яйкі.